2019. gada 10. septembrī Noteikumi Nr. 417

Rīgā (prot. Nr. 39 1. §)

**Politisko organizāciju (partiju) informācijas par iestāšanās naudām, biedru naudām, dāvinājumiem (ziedojumiem), vēlēšanu ieņēmumu un izdevumu deklarāciju un gada pārskatu iesniegšanas un publicēšanas noteikumi**

Izdoti saskaņā ar Politisko organizāciju (partiju)

finansēšanas likuma 3. panta trešo daļu,

4. panta trešo un ceturto daļu, 8.2panta pirmo daļu,

8.3pantu un 9. panta trešo daļu

**I. Vispārīgie jautājumi**

1. Noteikumi nosaka:

1.1. politiskās organizācijas (partijas) ziņojumā norādāmās ziņas un ziņojuma iesniegšanas kārtību, kā arī kārtību, kādā publicējama informācija par politisko organizāciju (partiju) saņemtajām iestāšanās naudām un biedru naudām, un šīs informācijas saturu;

1.2. politiskās organizācijas (partijas) ziņojumā norādāmās ziņas un ziņojuma iesniegšanas kārtību, kā arī kārtību, kādā publicējama informācija par politisko organizāciju (partiju) saņemtajiem un nepieņemtajiem dāvinājumiem (ziedojumiem), un šīs informācijas saturu;

1.3. kārtību, kādā politiskās organizācijas (partijas), kas iesniegušas savus deputātu kandidātu sarakstus Saeimas, pašvaldības domes vai Eiropas Parlamenta vēlēšanām, 30 dienu laikā pēc Saeimas, pašvaldības domes vai Eiropas Parlamenta vēlēšanām iesniedz Korupcijas novēršanas un apkarošanas birojā attiecīgās politiskās organizācijas (partijas) pārstāvja parakstītu vēlēšanu ieņēmumu un izdevumu deklarāciju, izmantojot Korupcijas novēršanas un apkarošanas biroja elektronisko datu ievades sistēmu (turpmāk – elektronisko datu ievades sistēma);

1.4. vēlēšanu ieņēmumu un izdevumu deklarācijas veidlapu formu un aizpildīšanas kārtību;

1.5. kārtību, kādā Korupcijas novēršanas un apkarošanas birojs pēc gada pārskata vai vēlēšanu ieņēmumu un izdevumu deklarācijas saņemšanas tajos sniegto informāciju publicē Latvijas Republikas oficiālajā izdevumā "Latvijas Vēstnesis" un Korupcijas novēršanas un apkarošanas biroja tīmekļvietnē;

1.6. elektronisko datu ievades sistēmā iekļaujamo informāciju un dokumentus, to glabāšanas kārtību un termiņu.

2. Elektronisko datu ievades sistēma ir valsts informācijas sistēma. Sistēmas pārzinis un turētājs ir Korupcijas novēršanas un apkarošanas birojs.

**II.** **Elektronisko datu ievades sistēma**

3. Politiskā organizācija (partija) iesniedz Korupcijas novēršanas un apkarošanas birojā iesniegumu (pielikums), ar kuru pilnvaro fizisku personu tās vārdā lietot elektronisko datu ievades sistēmu. Korupcijas novēršanas un apkarošanas birojs septiņu darbdienu laikā no iesnieguma saņemšanas dienas iesniegumā norādītajai personai (turpmāk – lietotājs) piešķir elektronisko datu ievades sistēmas lietošanas tiesības.

4. Lietotājs autentificējas elektronisko datu ievades sistēmā, izmantojot portāla www.latvija.lv personas autentifikācijai pieejamos līdzekļus vai Korupcijas novēršanas un apkarošanas biroja piešķirto lietotājvārdu un paroli.

5. Lai atsauktu elektronisko datu ievades sistēmas lietotāju vai mainītu tā pilnvarojuma apjomu, politiskā organizācija (partija) iesniedz Korupcijas novēršanas un apkarošanas birojā iesniegumu. Korupcijas novēršanas un apkarošanas birojs septiņu darbdienu laikā no iesnieguma saņemšanas dienas anulē politiskās organizācijas (partijas) norādīto elektronisko datu ievades sistēmas lietotāju vai maina lietotāja pilnvarojuma apjomu.

6. Ziņojumu par iestāšanās naudu, biedru naudu, saņemtajiem un atpakaļ pārskaitītajiem (atdotajiem) dāvinājumiem (ziedojumiem) un Korupcijas novēršanas un apkarošanas birojā iesniegto vēlēšanu ieņēmumu un izdevumu deklarāciju un gada pārskatu lietotājs paraksta ar drošu elektronisko parakstu.

7. Elektronisko datu ievades sistēmā iesniegtos dokumentus Korupcijas novēršanas un apkarošanas birojs glabā desmit gadus pēc politiskās organizācijas (partijas) reorganizācijas vai darbības izbeigšanas.

**III.** **Informācija par dāvinājumu (ziedojumu), biedru iestāšanās naudu un biedru naudu**

8. Politiskā organizācija (partija) reizi ceturksnī līdz nākamā ceturkšņa pirmā mēneša piektajam datumam elektronisko datu ievades sistēmā sniedz informāciju par biedru iestāšanās naudu un biedru naudu, norādot katra biedra iemaksas, kuras ieskaitītas no kalendāra gada sākuma un kuru kopsumma pārsniedz vienu minimālo mēnešalgu.

9. Politiskā organizācija (partija) 15 dienu laikā no dāvinājuma (ziedojuma) saņemšanas vai atmaksas (atdošanas) elektronisko datu ievades sistēmā sniedz informāciju par saņemtu, nepieņemtu vai dāvinātājam (ziedotājam) atmaksātu (atdotu) dāvinājumu (ziedojumu).

10. Par dāvinājumu (ziedojumu), biedru iestāšanās naudas un biedru naudas saņemšanu norāda šādu informāciju:

10.1. attiecīgās politiskās organizācijas (partijas) nosaukums;

10.2. reģistrācijas numurs;

10.3. juridiskā adrese;

10.4. tās personas vārds, uzvārds un personas kods, kas veikusi dāvinājumu (ziedojumu) vai iemaksājusi biedru iestāšanās naudu un biedru naudu;

10.5. iemaksas veids (dāvinājums (ziedojums), biedra iestāšanās nauda vai biedra nauda);

10.6. dāvinājuma (ziedojuma) veids;

10.7. summa;

10.8. saņemšanas datums.

11. Ja dāvinājums (ziedojums) nav pieņemts un ir atmaksāts (atdots) dāvinātājam (ziedotājam), papildus šo noteikumu 10. punktā minētajai informācijai sniedz informāciju par dāvinājuma (ziedojuma) atmaksas datumu.

12. Pēc informācijas saņemšanas elektronisko datu ievades sistēmā Korupcijas novēršanas un apkarošanas birojs nodrošina iesniegtās informācijas automātisku publicēšanu tīmekļvietnē www.knab.gov.lv:

12.1. par dāvinājumu (ziedojumu):

12.1.1. politiskās organizācijas (partijas) nosaukums un reģistrācijas numurs;

12.1.2. saņemtā dāvinājuma (ziedojuma) veids;

12.1.3. saņemtā dāvinājuma (ziedojuma) summa;

12.1.4. dāvinājuma (ziedojuma) saņemšanas datums;

12.1.5. atmaksas datums, ja dāvinājums (ziedojums) nav pieņemts un ir atmaksāts (atdots);

12.1.6. tās fiziskās personas vārds, uzvārds un personas koda pirmā daļa, kura veikusi dāvinājumu (ziedojumu);

12.2. par biedru iestāšanās naudu un biedru naudu:

12.2.1. politiskās organizācijas (partijas) nosaukums un reģistrācijas numurs;

12.2.2. biedra iestāšanās naudas vai biedra naudas summa un saņemšanas datums;

12.2.3. tā biedra vārds, uzvārds un personas koda pirmā daļa, kurš veicis iemaksu;

12.2.4. iemaksas veids – biedra iestāšanās nauda vai biedra nauda.

**IV. Vēlēšanu ieņēmumu un izdevumu deklarācija**

13. Politiskā organizācija (partija) vēlēšanu ieņēmumu un izdevumu deklarāciju sagatavo elektroniski, izmantojot elektronisko datu ievades sistēmu.

14. Vēlēšanu ieņēmumu un izdevumu deklarācijas veidlapu elektronisko datu ievades sistēma ģenerē automātiski.

15. Aizpildot vēlēšanu ieņēmumu un izdevumu deklarāciju, politiskā organizācija (partija) ievēro šādas prasības:

15.1. naudas summas norāda *euro* un centos;

15.2. ieņēmumu vai izdevumu summas ārvalstu valūtā pārrēķina no attiecīgās valūtas uz *euro* saskaņā ar grāmatvedībā izmantojamo ārvalstu valūtas kursu šo ienākumu saņemšanas vai izdevumu rašanās dienā;

15.3. norāda kopsummu un, ja nepieciešams, paskaidrojumā detalizē kopsummas sadalījumu un skaitļus pamato ar ierakstiem attaisnojuma dokumentos, grāmatvedības uzskaites reģistros un kopsavilkumā;

15.4. norāda informāciju par ieņēmumiem un izdevumiem par laikposmu, kas radušies no simt divdesmitās dienas pirms vēlēšanām līdz vēlēšanu dienai neatkarīgi no datuma, kad izrakstīts darījumu apliecinošs dokuments (piemēram, rēķins, līgums), saņemts vai veikts maksājums;

15.5. norāda visus politiskās organizācijas (partijas) priekšvēlēšanu ieņēmumus un izdevumus;

15.6. pa atsevišķiem veidiem, kas noteikti Politisko organizāciju (partiju) finansēšanas likuma 8.2 panta otrajā daļā, kā izdevumus norāda visus politiskās organizācijas (partijas) priekšvēlēšanu kampaņā izlietotos mantiskos vai citādu veidu bezatlīdzības labumus, kas saņemti atbilstoši Politisko organizāciju (partiju) finansēšanas likuma 2. panta otrajai daļai, pamatojoties uz darījumu apliecinošiem dokumentiem (piemēram, līgumi, rēķini, pieņemšanas un nodošanas akti). Izdevumu vērtībai jāatbilst saņemtā dāvinājuma vērtībai vai mantotajai kustamai vai nekustamai mantai, kas novērtēta naudā, pamatojoties uz dāvinājuma vai mantojuma pieņemšanas dokumentā norādīto vērtību;

15.7. izdevumus par reklāmas izvietošanu, kuri radušies laikposmā no simt divdesmitās dienas pirms vēlēšanām līdz vēlēšanu dienai neatkarīgi no datuma, kad izrakstīts darījumu apliecinošs dokuments (piemēram, rēķins, līgums) vai veikta samaksa, norāda pa atsevišķiem Politisko organizāciju (partiju) finansēšanas likuma 8.2 panta otrās daļas 1. punktā noteiktajiem veidiem, pamatojoties uz sagatavoto izmaksu tāmi un samaksas dokumentiem;

15.8. ja, izvietojot reklāmu (piemēram, videomateriāli, audiomateriāli, preses izdevumos izvietotie materiāli), politiskā organizācija (partija) izmanto starpnieku un maksā šim starpniekam, nevis tiešajiem pakalpojumu sniedzējiem, izdevumus vēlēšanu ieņēmumu un izdevumu deklarācijā norāda pa atsevišķiem Politisko organizāciju (partiju) finansēšanas likuma 8.2 panta otrās daļas 1. punktā noteiktajiem veidiem, pamatojoties uz starpnieka sagatavoto izmaksu tāmi un samaksas dokumentiem;

15.9. ja priekšvēlēšanu kampaņas organizēšanai politiskā organizācija (partija) izmanto starpnieku un visu samaksu veic šim starpniekam, nevis tiešajiem piegādātājiem vai pakalpojumu sniedzējiem, izdevumus vēlēšanu ieņēmumu un izdevumu deklarācijā norāda pa atsevišķiem Politisko organizāciju (partiju) finansēšanas likuma 8.2 panta otrajā daļā noteiktajiem veidiem, pamatojoties uz starpnieka sagatavoto izmaksu tāmi un samaksas dokumentiem;

15.10. vēlēšanu ieņēmumu un izdevumu deklarācijā kā izdevumus, kas noteikti Politisko organizāciju (partiju) finansēšanas likuma 8.2 panta otrās daļas 5. punktā, norāda darbiniekiem izmaksāto darba algu un citus priekšvēlēšanu periodā radušos maksājumus fiziskajām personām, kuru darba pienākumi ir saistīti ar priekšvēlēšanu pasākumu nodrošināšanu vai organizēšanu laikposmā no simt divdesmitās dienas pirms vēlēšanām līdz vēlēšanu dienai, kā arī norāda darbiniekiem izmaksāto darba algu, ja darbinieki pieņemti darbā laikposmā no simt divdesmitās dienas pirms vēlēšanām līdz vēlēšanu dienai;

15.11. daļā "kustamas un nekustamas mantas noma vēlēšanu kampaņas vajadzībām" norāda kustamas un nekustamas mantas īres (nomas) maksu un citus ar īri (nomu) saistītus izdevumus (piemēram, komunālie pakalpojumi, sakaru pakalpojumi), kas radušies laikposmā no simt divdesmitās dienas pirms vēlēšanām līdz vēlēšanu dienai;

15.12. daļā "labdarības pasākumu finansēšana, sponsorēšana, izmaksājot pabalstus vai izdarot dāvinājumus (ziedojumus)" norāda visus attiecīgās politiskās organizācijas (partijas) izdevumus, kas saistīti ar labdarības pasākumu finansēšanu, sponsorēšanu, izmaksājot pabalstus vai izdarot dāvinājumus (ziedojumus) laikposmā no simt divdesmitās dienas pirms vēlēšanām līdz vēlēšanu dienai neatkarīgi no līguma, lēmuma pieņemšanas vai vienošanās datuma;

15.13. ja priekšvēlēšanu periodā ir segti ar vēlēšanu kampaņu saistītie izdevumi, kas nav atšifrēti, to kopsummu norāda deklarācijas daļā "citu ar vēlēšanu kampaņu saistītu izdevumu segšana" (piemēram, drošības nauda).

16. Pēc vēlēšanu ieņēmumu un izdevumu deklarācijas saņemšanas Korupcijas novēršanas un apkarošanas birojs nodrošina automātisku vēlēšanu ieņēmumu un izdevumu deklarācijas publicēšanu tīmekļvietnē www.knab.gov.lv.

17. Korupcijas novēršanas un apkarošanas birojs septiņu dienu laikā no vēlēšanu ieņēmumu un izdevumu deklarācijas saņemšanas elektronisko datu ievades sistēmā nosūta to publicēšanai Latvijas Republikas oficiālajā izdevumā "Latvijas Vēstnesis".

**V.** **Gada pārskats**

18. Pēc gada pārskata saņemšanas Korupcijas novēršanas un apkarošanas birojs nodrošina gada pārskata automātisku publicēšanu tīmekļvietnē www.knab.gov.lv.

19. Korupcijas novēršanas un apkarošanas birojs septiņu dienu laikā no gada pārskata saņemšanas elektronisko datu ievades sistēmā nosūta to publicēšanai Latvijas Republikas oficiālajā izdevumā "Latvijas Vēstnesis".

**VI. Noslēguma jautājumi**

20. Atzīt par spēku zaudējušiem:

20.1. Ministru kabineta 2009. gada 10. februāra noteikumus Nr. 128 "Politisko organizāciju (partiju) vēlēšanu ieņēmumu un izdevumu deklarācijas aizpildīšanas un iesniegšanas kārtība" (Latvijas Vēstnesis, 2009, 26. nr.; 2013, 193. nr.);

20.2. Ministru kabineta 2010. gada 16. novembra noteikumus Nr. 1055 "Kārtība, kādā Korupcijas novēršanas un apkarošanas birojs publicē politisko organizāciju (partiju) gada pārskatus, vēlēšanu ieņēmumu un izdevumu deklarācijas, ziņojumus par dāvinājumiem (ziedojumiem) un ziņojumus par biedru iestāšanās naudu un biedru naudu" (Latvijas Vēstnesis, 2010, 185. nr.).

21. Šo noteikumu 6. punkts stājas spēkā 2021. gada 1. janvārī.

22. Līdz 2021. gada 1. janvārim par elektroniskā dokumenta parakstīšanu ar elektronisko parakstu elektronisko datu ievades sistēmā Korupcijas novēršanas un apkarošanas birojs ar politisko organizāciju (partiju) vienojas rakstveidā. Informējot par iestāšanās naudu, biedra naudu, saņemtajiem un atpakaļ pārskaitītajiem (atdotajiem) dāvinājumiem (ziedojumiem) un iesniedzot Korupcijas novēršanas un apkarošanas birojā vēlēšanu ieņēmumu un izdevumu deklarāciju un gada pārskatu, lietotājs izmanto elektronisko datu ievades sistēmā iestrādāto paraksta rīku, kas nodrošina elektroniskā dokumenta parakstītāja identitātes apstiprināšanu atbilstoši normatīvajiem aktiem par elektronisko dokumentu.

Ministru prezidents A. K. Kariņš

Ministru prezidenta biedrs,

tieslietu ministrs J. Bordāns